Ühest ja lihtsat vastust sellele küsimusele ei ole. Looduskivide puhul sõltub palju kaevandustes lõigatavate plokkide suurusest ja kvaliteedist. Ehkki mõne materjali puhul võib plaadi pikkus ulatuda ka 3,4-3,5 meetrini, tuleks arvestada, et marmori, graniidi või kvartskivi slab´idel on harva kõik küljed sirged ja ülisuuri plaate (slab´e) ei pruugi olla saadaval. Seetõttu ei soovita me planeerida 3000mm pikemaid tasapindu. Kvartskivid on küll ristküliku kujulised ja nn jumbo-slab´ide pikkus on üle kolme meetri (3185x1550mm, 3200x1600mm, 3250x1590mm - sõltuvalt tootjast), kuid päris kõiki materjale jumbo-mõõdus ei toodeta. Omajagu seab plaadi suurusele piirid kivi kaal (mis näiteks 5m2 pindalaga köögisaare plaadi puhul võib olla 400 kg), samuti on mõjutajaks köögi asukoht ja hoones paiknemine. Pikemaid/laiemaid tasapinna-plaate või ühe tükina valmistatud L-kööki ei mahu mõnede vanalinnamajade kitsastes koridorides keerama, kraanaga aknast sisse tõstmist võib takistada aknaava mõõt.